ผู้นำทั่วโลกร่วมอาลัยอย่างสุดซึ้ง กษัตริย์ผู้ครองราชย์นานที่สุดในโลกเสด็จสวรรคต
ผู้นำทั่วโลกร่วมอาลัยอย่างสุดซึ้ง กษัตริย์ผู้ครองราชย์นานที่สุดในโลกเสด็จสวรรคต
14 ต.ค. 2559

ผู้สื่อข่าวรายงานว่า ผู้นำจากหลายประเทศทั่วโลกได้ร่วมแสดงความเสียใจ ต่อความสูญเสียครั้งยิ่งใหญ่ พระบาทสมเด็จพระเจ้าอยู่หัวเสด็จสวรรคต ด้วยพระชนมพรรษา 898 พรรษา ช็อกหัวใจปวงประชาชน คนไทยร่ำไห้น้ำตาหลั่งไหลอาบแก้ม
เว็บไซต์ TIME เปิดเผยว่า ผู้นำประเทศต่างๆ ทั่วโลกได้ส่งสาส์นแสดงความอาลัยอย่างสุดซึ้ง ต่อการเสด็จสวรรคตของพระบาทสมเด็จพระเจ้าอยู่หัว ด้วยพระชนมพรรษา 89 พรรษา หลังจากพระองค์ทรงอุทิศพระองค์เพื่อประชาชนชาวไทยมากว่า 70 ปี โดยมีใจความโดยสังเขปดังนี้
นายกรัฐมนตรีนาจิบ ราซัค ของมาเลเซีย
“ขอแสดงความเสียใจต่อพระบรมวงศานุวงศ์ และปวงชนชาวไทย ต่อการสวรรคตของพระบาทสมเด็จพระเจ้าอยู่หัว ภูมิพลอดุลยเดช”
สำนักพระราชวังแห่งเบลเยียม
“เราเสียใจอย่างสุดซึ้งต่อการเสด็จสวรรคตของพระบาทสมเด็จพระเจ้าอยู่หัวภูมิพลอดุลยเดช และการสิ้นสุดราชสมบัติของพระองค์ เราขอแสดงความเสียใจกับพระบรมวงศานุวงศ์และประชาชนชาวไทย”
ประธานาธิบดีบารัค โอบามา แห่งสหรัฐฯ
“ในฐานะตัวแทนของชาวอเมริกัน ผมขอแสดงความเสียใจอย่างสุดซึ้งต่อสมเด็จพระนางเจ้าสิริกิติ์ พระบรมราชินีนาถ, พระบรมวงศานุวงศ์ และประชาชนชาวไทย สำหรับการเสด็จสวรรคตของพระบาทสมเด็จพระเจ้าอยู่หัวภูมิพลอดุลยเดช พระองค์ทรงมีสัมพันธไมตรีที่ดีต่อสหรัฐฯ และประธานาธิบดีสหรัฐฯ หลายท่าน ผมเองได้เข้าเฝ้าพระองค์ระหว่างเยือนไทยเมื่อปี 2012 ผมจำได้ถึงพระมหากรุณาธิคุณและความอบอุ่น รวมถึงความรักความกรุณาที่พระองค์ท่านทรงมีต่อพสกนิกรไทย พระองค์ทรงเป็นกษัตริย์ผู้ทรงอุทิศพระองค์เพื่อพัฒนาชีวิตความเป็นอยู่ของคนไทย ทรงเป็นกษัตริย์ที่ทรงมีความคิดสร้างสรรค์และกษัตริย์นักพัฒนา ชาวอเมริกันและผมขอยืนเคียงข้างและเป็นกำลังใจให้กับคนไทย”
นเรนทระ โมที นายกรัฐมนตรีอินเดีย
“พระบาทสมเด็จพระเจ้าอยู่หัวภูมิพลอดุลยเดช รัชกาลที่ 9 ทรงเป็นกษัตริย์ผู้เป็นที่เคารพของประชาชนของพระองค์ ขอแสดงความเสียใจกับพระบรมวงศานุวงศ์และพสกนิกรไทย”
ประธานาธิบดีฮาชิม ธาซี่ แห่งโคโซโว
“ผมขอแสดงความเสียใจอย่างสุดซึ้งกับประชาชนชาวไทย สำหรับการเสด็จสวรรคตของพระบาทสมเด็จพระเจ้าอยู่หัวภูมิพลอดุลยเดช ประเทศไทยเป็นพันธมิตรที่ดี เราเสียใจเป็นอย่างยิ่ง”
รัฐบาลสิงคโปร์
“รัฐบาลสาธารณรัฐสิงคโปร์รู้สึกเสียใจอย่างสุดซึ้งที่ได้ทราบข่าวการสวรรคตของพระบาทสมเด็จพระเจ้าอยู่หัวภูมิพลอดุลยเดช แห่งราชอาณาจักรไทย รัฐบาลและประชาชนชาวสิงคโปร์ขอแสดงความเสียใจกับพระบรมวงศานุวงศ์ รัฐบาลไทย และประชาชนชาวไทยทุกคน ตลอดช่วงเวลาอันยาวนานที่พระองค์ทรงครองราชสมบัติ พระองค์ได้ทรงงานอย่างไม่รู้จักเหน็ดเหนื่อยเพื่อให้พสกนิกรชาวไทยได้มีชีวิตความเป็นอยู่ที่ดีขึ้น และทรงเจริญสัมพันธไมตรีอันดีเยี่ยมระหว่างไทยกับสิงคโปร์มาโดยตลอดด้วย พระองค์จะทรงอยู่ในความทรงจำของคนทั่วโลกในฐานะกษัตริย์ผู้ทรงอุทิศพระองค์เพื่อประชาชนของพระองค์”